Bremsefeil: Volvo tilbakekaller 750.000 biler
En feil på det automatiske nødbremsesystemet gjør at Volvo tilbakekaller biler over hele verden. Foto: FDM
Volvo tilbakekaller 750.000 biler
Bremsefeil gjelder nesten 11.000 norske biler.
Publisert 13.03.2020 , oppdatert 13.03.2020 .
At biler tilbakekalles for å rette opp i feil som oppstår er ikke uvanlig. Denne gangen er det Volvo som tilbakekaller.
Det var Forenede Danske Motorejere (FDM) som først avdekket alvorlig en sikkerhetsfeil på flere av merkets modeller. Volvo tilbakekaller nå biler over hele verden.
Feilen som er avslørt er en alvorlig svikt i bilens automatiske nødbremsesystem, også kalt AEB (Autonomous Emergency Breaking).
– Dette er en alvorlig feil, sier Nils Sødal, senior kommunikasjonsrådgiver i NAF.
– Det er kritisk når automatiske førerstøttesystemer ikke fungerer. Skal bilister venne seg til og stole på slike førerstøttesystemer, er det viktig at de fungerer, fortsetter han.
Oppdaget under test
Feilen ble oppdaget da FDM testet førerstøttesystemer på en rekke biler fra flere produsenter. Under testen av Volvo XC60 sviktet nødbremssystemet gjentatte ganger.
Volvo V90 er en av modellene som er berørt av tilbakekallingskampanjen.
Bilen bremset ikke skikkelig da den ble kjørt mot en spesiell testpute designet for å simulere en kollisjon med en bil.
Volvo ble kontaktet for å se nærmere på testresultatene. De tok bilen med til fabrikkens eget testsenter i Gøteborg for videre undersøkelse.
NAF: – Bilselgerne oppgir rekkevidde som ikke er oppnåelig
– Sikkerheten kommer først, sier Erik Trosby, PR- og kommunikasjonssjef i Volvo Car Norway.
10.920 biler – i Norge
– Volvos undersøkelser har påvist et software-problem i et førerstøttesystem AEB. Dette systemet vil under visse forhold og temperaturer ikke fungere som det skal.
Det sier Erik Trosby, PR- og kommunikasjonssjef i Volvo Car Norway.
– AEB-systemet er et førerstøttesystem som kun slår inn dersom det er akutt fare for en kollisjon.
– Selv om AEB-systemet ikke virker som det skal, er det viktig å understreke at det vanlige bremsesystemet i bilene fungerer som normalt og det er ikke farlig å kjøre bilene som nå blir tilbakekalt, understreker Trosby.
– Tilbakekallingen gjøres fordi sikkerhet er av høyeste prioritert for Volvo og gjøres som et forebyggende tiltak. Vi har ikke mottatt noen rapporter om hendelser eller personskader som følge av problemet med AEB-systemet.
Disse Volvo-modellene er berørt
– Eierne av disse bilene blir nå kontaktet og vil få feilen utbedret gratis hos sin respektive forhandler, gjennom en software-oppdatering. Dette vil gjennomføres så snart det lar seg gjøre, avslutter Trosby.
I Norge tilbakekalles tilsammen 10.920 biler.
Volvo jobber for at kvinner skal ha det like trygt i bilen som menn
Feilen inkluderer praktisk talt alle Volvo-modeller produsert fra uke 4 i 2019 og fram til i dag.
– Det er bra at Volvo nå tar grep og tilbakekaller bilene det gjelder. Vi regner med de norske kundene snart får beskjed om tilbakekalling, avslutter Nils Sødal i NAF.